РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/330-21

2. август 2021. године

Б е о г р а д

ЗАПИСНИК

ДЕВЕТЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 22. ЈУЛА 2021. ГОДИНЕ

Седница је почела у 11,00 часова.

Седници је председавао асс. др сци. мед. Дарко Лакетић, председник Одбора.

Седници су присуствовали чланови Одбора: Светлана Милијић, др Драгана Баришић, Невена Ђурић, др Весна Ивковић, Драгана Бранковић Минчић, Слађана Николић, Милица Николић, др Марко Богдановић и Рајка Матовић.

Седници Одбора су присуствовали заменици одсутних чланова Одбора: Соња Тодоровић (Никола Радосављевић), Марина Мирковић (Софија Максимовић) и Арпад Фремонд (др Емеше Ури).

Седници нису присуствовали чланови Одбора: Борислав Ковачевић, Наташа Ивановић, проф. др Горан Тасић, Загорка Алексић и проф. др Горан Тасић.

Седници су присуствовали и секретар Министарства здравља Наташа Гудовић и Драгана Косановић, дипломирани правник у Секретеријату Министарства здравља.

На предлог председника Одбора, већином гласова, усвојен је следећи:

Д н е в н и р е д

1. Разматрање Информације о раду Министарства здравља за период јул-септембар 2020. године;
2. Разматрање Информације о раду Министарства здравља за период октобар-децембар 2020. године;
3. Разматрање представки грађана и организација;
4. Разно.

Пре преласка на разматрање утврђеног дневног реда, усвојен је, без примедаба, Записник 8. седнице Одбора, која је одржана 11. јуна у Шапцу.

Председник Одбора асс. др сци. мед. Дарко Лакетић, на основу члана 76. Пословника Народне скупштине, предложио је да Одбор води заједнички начелни претрес о прве две тачке дневног реда, с обзиром на то да су у питању два акта која се односе на рад Министарства у последња два квартала 2020. године.

Прва и друга тачка дневног реда – Разматрање Информације о раду Министарства здравља за период јул-септембар 2020. године и Информације о раду Министарства здравља за период октобар-децембар 2020. године

Уводним обрађањем, председник Одбора асс. др сци. мед. Дарко Лакетић, подсетио је да према члану 229. Пословника НС, министар информише надлежни одбор о раду министарства једном у три месеца. На седници одбора, питања министру о поднетој информацији могу да постављају чланови надлежног одбора и овлашћени представник посланичке групе која нема члана у том одбору. О закључцима одбора поводом поднете информације, одбор подноси извештај Народној скупштини. Потом је дао реч секретару Министарства здравља.

Наташа Гудовић, секретар Министарства здравља, навела је да се унутрашња организација овог министарства није мењала од 2019. године и затим по секторима представила активности током првог извештајног периода, уз напомену да се многе од ових активности надовезују и на други извештајни период о раду Министарства. Однормативних активности, истакла је доношење следећих аката: Одлука о изменама и допунама Одлуке о највишим ценама лекова за употребу у хуманој медицини чији је режим издавања на рецепт; Одлука о изменама и допунама Одлуке о највишим ценама лекова за употребу у хуманој медицини чији је режим издавања на рецепт; Правилник о ближим условима, начину вршења процене здравстених технологија; Правилник о изменама Правилника о номенклатури лабораторијских здравствених услуга на примарном, секундарном и терцијарном нивоу здравствене заштите; Правилник о измени Правилника о уговарању здравствене заштите из обавезног здравственог осигурања са даваоцима здравствених услуга за 2019. годину; Правилник о утврђивању списка супстанци које се користе у недозвољеној производњи опојних дрога и психотропних супстанци. У поступку израде су Правилник о ближим условима за спровођење јавног здравља у области радне околине и здравља радно активног становништва и Програм за животну средину и јавно здравље.

Министарство здравља је заједно са другим државним органима и институцијама због проглашења пандемије заразне болести КОВИД-19 епидемијом од већег епидемиолошког значаја за територију Републике Србије, предузимало мере у циљу спречавања и сузбијања ове болести. Према потребама организације рада у ковид болницама вршена је комуникација са здравственим установама ради прерасподеле и уступања кадра и опреме између установа из Плана мреже здравствених установа. Континуирано су се вршили и редовно послови и то: разматрање захтева за одобравање специјализација за здравствене раднике; доношење решења о давању сагласности на одобрене специјализације; израда решења о разрешењима и именовањима кадрова у здравству; онлајн полагања стручних испита за здравствене раднике са високом и средњом стручном спремом; активности Програма за ретке болести; текући послови финансијског планирања, припреме и извршења буџета; снадбевање здравствених установа лековима и медицинским средствима; израда извештаја за Међународни биро за борбу против наркотика; овера књига евиденције о пријему и издавању опојних дрога/наркотика; анализа најважнијих показатеља здравственог стања становништва на националном нивоу; припрема програма подршке здравственим медијаторкама током пандемије у сарадњи са канцеларијом УНИЦЕФ а у Србији.

Настављен је рад на процесу европских интеграција и међународне сарадње и то: учешће у заједничким активностима Трећег програма ЕУ у области здравља (2014 - 2020); припрема документације за учешће Србије у новом циклусу програма за здравље; наставак активности у оквиру пројеката „Правна подршка преговорима" са циљем пружања подршке нашој држави у припремама за приступање Европској унији; координација пројектних јединица МЗ у имплементацији међународних пројеката; координација спровођења пројекта „Наставак подршке за повећање и унапређење капацитета за управљање мигрантском кризом у Републици Србији -МАДАД 2"; редовно извештавање праћења реализације секторских програма/пројеката/акција финансираних у оквиру Националних ИПА програма; континуирана координација рада са Светском здравственом организацијом, Саветом Европе, Дечијим фондом Уједињених нација, Европским центром за превенцију и контролу болести, Организацијом за европску безбедност и сарадњу, Здравственом мрежом Југоисточне Европе и континуирано ажурирање прегледа билатералне здравствене сарадње.

Одељење санитарне инспекције је у извештајном периоду вршило инспекцијски надзор у складу са ревидираним Планом инспекцијског надзора за 2020. годину и актуелном епидемиолошком ситуацијом. Настављено је са циљаним редовним и ванредним инспекцијским надзорима у објектима под санитарним надзором. Ради праћења епидемиолошке ситуације, представници свих организационих јединица су у свакодневном контакту са кризним штабововима, локалним самоуправама и заводима за јавно здравље. У поступку контроле лица на територији Републике Србије која су била/или се сумња да су била у контакту са лицима оболелим од Ковида-19, на основу обавештења територијално надлежног института/завода за јавно здравље, издато је укупно 25.185 решења којима се налаже мера ограничења кретања, односно мера кућне изолације, као и обавеза јављања надлежном заводу, односно институту за јавно здравље, према месту боравка. Осим превентивног деловања инспекције, у овом одељењу се обављају и послови везани за организовање ванредне спољне провере квалитета стручног рада и праћење стања у области заштите права пацијената. Надзорима, извршеним по службеној дужности, а по сазнању да се у одређеним облицима организовања, регистрованим за делатност ''нега и одржавање лица и тела'' обавља и здравствена делатност, утврђено је да исти, без решења Министарства здравља о испуњености услова за обављање здравствене делатности, пружају услуге хипербаричне медицине – оксигенације, коришћењем хипербаричне коморе или опреме настале „повезивањем вреће за надувавање са компресором", под одређеним притиском, ради чега су изречене мере забране обављања здравствене делатности. Извршени су ванредни инспекцијски надзори у појединим малопродајним објектима-супермаркетима, који су део продајног простора означавали као „породична апотека" или „кућна апотека", због чега је тим привредним субјектима изречена забрана оглашавање здравствених услуга. У складу са утврђеном обавезом контроле допунског рада, извршена је анализа укупно 17.332 пријава за допунски рад. Обављени су инспекцијски надзори утврђивања испуњености услова за обављање делатности и то за производњу лекова, за промет на велико лекова или медицинских средства и за промет на мало медицинских средстава. Вршена је ревизија и израда нацрта извештаја о контролној ревизији система интерне контроле у области самооцењивања.

Управа за биомедицину је у овом периоду одржала седнице републичких стручних комисија за трансплантацију бубрега, јетре, срца, људске ћелије и ткива поводом разматрања предлога препорука Савета Европе и прибављања правних референци из држава чланица у изради техничких водича који ће се користити као референца за осигурање квалитета и безбедности људских органа, ћелија и ткива. Настављено је континуирано праћење анализа достављених извештаја о раду здравствених установа, односно трансплантационих центара и донор болница, реализације пројекта „Успостављање национапног програма за пресађивање људских органа у Републици Србији"**,** дневно праћење и анализа достављених извештаја по униформним обрасцима о раду служби трансфузије крви. У извештајном периоду у здравственим установама за даривање људских органа, односно трансплантационим центрима није било реализованих донора нити обављених трансплантација људских органа. Настављени су пројекти из надлежности министарства здравља. Израђен је документ Резултати радног учинка изабраних лекара и ефекат капитационе формуле за четири квартала 2019. године и исти је прослеђен свим домовима здравља. Други извештајни период представила је укратко, јер како је истакла, велике разлике у активностима није било с обзиром на актуелну епидемиолошку ситуацију. Од нормативних активности у том периоду истакла је Уредбу о Плану здравствене заштите из обавезног здравственог осигурања; Правилник о допунама Правилника о номенклатури дабораторијских здравствених услуга на примарном, секундарном и терцијалном нивоу здравствене заштите; Правилник о допунама Правилника о утоварању здравствене заштите из обавезног здравственог осигурања са даваоцима здравствених усуга за 2020. године; Правилник о допунама Правилника о номенклатури лабораторијских здравствених услуга на примарном, секундарном и терцијарном нивоу здравствене заштите; Правилник о обрасцу потврде о здравственој исправности предмета опште употребе и Правилник о начину и поступку издавања међународне потврде (сертификата) о безбедности хране која се извози. Континуирано су се спроводиле редовне активности и у делу европских интеграција и међународне сарадње, те је настављена координација и сарадња са представницима међународних организација у размени информација о борби против актуелне пандемије. Поводом тога, организовани су састанци и видео конференције. Настављене су активности инспекцијских редовних и ванредних контрола надзора са истим циљем као у претходном периоду. Вршене су службене саветодавне посете у предшколским установама и установама социјалне заштите. Континуирано су настављене активности и у другим секторима Министарства здравља.

Одбор за здравље и породицу, у складу са чланом 229. Пословника Народне скупштине, размотрио је Информацију о раду Министарства здравља за период јул-септембар 2020. године и Информацију о раду Министарства здравља за период октобар-децембар 2020. године и одлучио једногласно (13 гласова за, од укупно 13 присутних) да их прихвати, о чему ће Народној скупштини поднети извештај.

**Трећа тачка дневног реда** – Разматрање представки грађана и организација

Председник Одбора је обавестио присутне да је Радна група за разматрање представки у саставу: др Драгана Баришић и др Весна Ивковић, заједно са њим, 21. јула текуће године, одржала састанак на ком су размотрене представке и припремљен предлог за њихово решавање, о чему ће Одбор известити др Драгана Баришић.

Др Драгана Баришић је известила Одбор о представкама, као и предлозима Радне групе за њихово решавање:

1. Подносилац: Дом здравља Мерошина, др Небојша Цветковић, директор (07-939/21 од 28.05.2021.) **Предмет: Молба да се размотри кадровска ситуација у ДЗ Мерошина и захтев који је упућен Министарству здравља за сагласност за запослење неопходног кадра, и то три лекара опште медицине за пријем у радни однос на одређено време, ради замене лекара којима је одобрен упис на специјалистичке студије опште медицине у јунском року 2021. године; једног извршиоца на пословима возача хитне медицинске помоћи на неодређено време и једног извршиоца на пословима хигијеничара на неодређено време.**

Предлог Радне групе: Представку проследити Министарству здравља, Сектору за организацију здравствене службе, на разматрање уз сугестију Одбора да се Дому здравља Мерошина омогући решавање неопходних кадровских потреба, на које су представници овог дома здравља указали на седници Одбора за здравље и породицу, одржаној 7. маја 2021.године у Мерошини.

1. Подносилац: ДЗ „Др Даринка Лукић“, Коцељева, директор др Верица Софранић (07-1220/21 од 1.07.2021.) **Предмет: Молба да се помогне Дому здравља у Коцељеви за набавку санитетског возила, чиме би се побољшало пружање здравствене заштите становништву ове општине.**

Предлог Радне групе: Представку проследити Министарству здравља, Сектору за организацију здравствене службе, уз сугестију Одбора да се пронађе решење за набавку санитетског возила за Дом здравља Коцељева, на које су представници овог дома здравља указали на седници Одбора за здравље и породицу, одржаној 11. јуна 2021.године у Шапцу.

1. Подносилац: Др Стојановић Сандра, Београд (07-1176/21 од 24.06.2021.) **Предмет: Именована је као лекар радила у Градском заводу за хитну медицинску помоћ у Београду, по уговору на одређено време, од 5. јуна 2019. до 16. октобра 2020. године. Након што јој је престао уговор, у наведеној здравственој установи су расписана два конкурса на које се уредно пријавила, била је на разговору, али није примљена у радни однос. Сматра да јој је учињена неправда јер је радила савесно, одговорно, са великим ентузијазмом с обзиром на то да воли ургентну медицину, те да је посао обављала без иједне примедбе и опомене претпостављених. Такође истиче да је отпуштена у време епидемије и поред како наводи „најаве државног руководства да неће бити отпуштања здравствених радника док траје пандемија“.**

Предлог Радне групе: Представку проследити Министарству здравља на надлежност.

1. Подносилац: Јелена Митровић, Аранђеловац (07-1213/21 од 30.06.2021.) **Предмет: Именована наводи да већ десет година ради на пословима лаборанта у ЗЦ Аранђеловац, као волонтер или на одређено време као замена колега. Указује на неправду јер стрпљиво и марљиво ради и чека да се запосли на неодређено време, међутим у радни однос примани су други са мање стажа и искуства. Наводи да у ЗЦ Аранђеловац постоји очигледна потреба за њеним радом у лабораторији, да је радила све време док је трајала епидемија, да има породицу и двоје деце, те моли Одбор да јој помогне да реши своје егзистенцијално питање- своје запослење у здравственој установи.**

Предлог Радне групе: Представку проследити Министарству здравља на надлежност, с молбом да се размотре наводи подносиоца представке.

1. Подносилац: Удружење за заштиту права пацијената на савесно лечење ХЕЛП, Нови Сад (07-759/20-5 од 16.06.2021.) **Предмет: Одбор је на седници одржаној 2. фебруара 2021. године размотрио представку овог удружења којом је тражено да М**инистарство здравља поступи по ургенцији односно захтеву Удружења за ванредном спољном провером квалитета стручног рада и хигијенско-епидемиолошком ситуацијом у Институту за плућне болести Војводине у Сремској Каменици. Поступајући по представци Одбор је тражио од Министарства здравља да размотри Захтев Удружења за заштиту права пацијената на савесно лечење „ХЕЛП“, Нови Сад, сагласно члану 191. Закона о здравственој заштити, којим је прописана спољна провера квалитета стручног рада. Предлог Радне групе: Удружењу је прослеђен одговор Министарства здравља Сектора за инспекцијске послове од 18. марта 2021. године.
2. Подносилац: Јадранка Булатовић, мајка осигураника Лане Булатовић, Ковин (07-1037/21 од 11.06.2021.) **Предмет: Захтев за давање конзилијарног мишљења и предлога за упућивање на лечење у иностранство ради трансплантације бубрега и панкреаса, осигураника Лане Булатовић, рођене 1991. године. У прилогу ове представке достављена је обимна медицинска документација, а поред осталог и Отпусна листа са епикризом Клинике за нефрологију, Одељење перитонеумске дијализе, о лечењу Лане Булатовић од 20. до 30. маја 2019. године, где се наводи између осталог да „болесница има одмаклу хроничну бубрежну слабост и дијабетес тип I и у перспективи би се могла размотрити као потенцијални кандидат за симултану трансплантацију бубрега и панкреаса“. Такође подносилац наводи да је њена ћерка Лана Булатовић животно угрожена, а да се потребна трансплантација панкреаса и бубрега ради у Свеучилишној болници у Падови, Италија. Министарство здравља је поступајући по допису Генералног секретаријата председника Репулике Србије, тражило од КЦС информацију о даљем лечењу Лане Булатовић. У одговору Клинике за нефрологију КЦС наведени су сви учињени прегледи именоване ради реевалуације претрансплантационе припреме за симултану трансплантацију бубрега и панкреаса у иностранству али без навођења одреднице да ли су исцрпљене могућности лечења у Републици Србији и уколико јесу, у којој земљи и којој иностраној здравственој установи се предлаже даље лечење у конкретном случају. Због тога је Министарство здравља 2. новембра 2020. године, тражило од Клинике да у што краћем року достави ову информацију, ради евентуалног наставка лечења осигураника у иностранству. Одговора још увек нема, због чега се Јадранка Булатовић обратила за помоћ Одбору за здравље и породицу.**

Предлог Радне групе: Представку доставити директору Клинике за нефрологију КЦС и Министарству здравља (кабинету министра), с молбом да због хитности стања и тежине обољења пацијента, траже од надлежне здравствене установе - Клинике **за нефрологију да** промптно одговори односно да се конзилијарно изјасни о томе да ли су у случају Лане Булатовић исцрпљене све могућности лечења у Републици Србији и ако јесу, где се даље може наставити лечење - у којој држави и којој здравственој установи, сагласно члану 120. Закона о здравственом осигурању, којим је прописано упућивање на лечење у иностранство. **Одбор тражи да буде обавештен о поступању поводом ове представке.**

1. Подносилац: Милован Ивановић, Пожаревац –Забела (07-960/21-5 од 3.06.2021.)

**Предмет: Подносилац представке је на издржавању казне у КПЗ Забела. Обавештава да затвореници у овом казнено поправном заводу немају право на избор вакцина, те да су им на располагању биле само вакцине Синофрам и АстраЗенека.**

Предлог Радне групе: Представку проследити Министарству правде, Управи за извршење кривичних санкција, на надлежност.

1. Подносилац: доц. др Валентина Живковић, Ниш (07-1217/21 од 30.06.2021.)

**Предмет: Притужба на рад директорке Института за лечење и рехабилитацију Нишка Бања, проф. др Марине Дељанин Илић, која по наводима подносиоца представке врши мобинг и дискриминацију према већини запослених, често кршећи закон на тај начин што: запосленима неоправдано ограничава време коришћење годишњег одмора у трајању од 10 дана, у ситуацији када је уморним здравственим радницима неопходан одмор и опоравак услед повољне епидемиолошке ситуације; затим директорка је наредила да се дани старог одмора у овој години користе до марта месеца супротно законским одредбама којима је прописано да се преостали годишњи одмор користи до 30. јуна; не исплаћује путне трошкове делу радника; премешта раднике на друга радна места и то оне које сматра „непослушнима“ спроводећи своју самовољу и диктатуру.**

**Моли надлежне да провере изнете наводе и реагују у циљу омогућавања нормалног живота и рада запослених.**

Предлог Радне групе: Представку проследити Министарству здравља, **Сектор за инспекцијске послове** и Министарству за рад, запошљавање борачка и социјална питања, **Инспекторат за рад,** на надлежност. **Одбор тражи да буде обавештен о поступању поводом ове представке.**

1. Подносилац: Милорад Грмуша (07-1218/21 од 1.07.2021.) **Предмет: Именовани упутио Народној скупштини поруку мејлом, где тражи помоћ како би се вакцинисао. Наиме то досад није било могуће јер нема лична документа а није у ситуацији да их добије, јер нема средстава да плати за издавање докумената. Није навео адресу, нити број телефона. Служба је покушала да ступи у контакт са именованим путем мејла, али није било одговора.**

Предлог Радне групе: С обзиром на то да служба нема адресу ни телефон именованог, није могуће поступати по представци.

1. Подносилац: Јован Симоновић, 19208 Лубница, Зајечар (07-679/21 од 15.04.2021.)

**Предмет: Подносилац представке указује да је због неусловности стана у поткровљу зграде на десетом спрату у Нишу, откупљеном из војно стамбеног фонда 1992. године, морао исти да напусти јер прокишњава и представља опасност за живот и здравље његове породице, што је записником о инспекцијском налазу установила Грађевинска инспекција 2005. године у Нишу. Проблем настаје 1993. године када послови одржавања зграде прелазе у надлежност локалне самоуправе, јер је Влада РС донела Уредбу о одржавању стамбене зграде и станова „Сл. гласник РС“, бр, 43/93. Од тада нико није надлежан да изради нову хидроизолацију на крову зграде. Именовани истиче да су му ускраћена права која гарантује Устав Републике Србије (чл. 24, 58, 68,74).**

Предлог Радне групе: Народна скупштина Републике Србије је усвојила **Закон о становању и одржавању зграда** (Сл. гласник РС, бр. 104/16) у циљу унапређења стања у области становања на предлог Министарства грађевинарства, саобраћаја и инфраструктуре. Ступањем на снагу овог закона 1. јануара 2017. године створили су се предуслови да се побољша целокупна област становања. Сагласно томе представку треба доставити овом м**инистарству,** Сектору за стамбену и архитектонску политику, комуналне делатности и енергетску ефикасност, **које је надлежно** за послове становања. Одбор тражи да буде обавештен о постпању поводом ове представке.

1. Подносилац: Јосиф Ћосић, Кулиновци, Чачак (07-1312/21 од 14. 07. 2021.)

**Предмет: Представка којом именовани тражи да се онколошким пацијентима омогући несметано и благовремено лечење, тако што треба обезбедити да апарат за зрачну терапију у КЦ Крагујевац ради несметано, као и да се асфалтира прилаз за приступ пацијената у инвалидским колицима. Наиме, пацијенти су принуђени да прекидају зрачење због честог квара на апарату, и чекају седмицама на поправку, што је недопустиво за најтеже болеснике. Такође, треба направити и одговарајући пролаз за пацијенте у инвалидским колицима јер је прилаз онколошком одељењу, како именовани наводи катастрофалан.**

Предлог Радне групе: Представку проследити Министарству здравља и директору КЦ Крагујевац, на надлежност.

Пристигли су одговори на следеће представке:

1. РФЗО, 25.02.2021. године, проследило је Одбору одговор на представку број 07-207/21, коју је поднела Мартиновић Ивка из Прокупља, а у вези са саставом лекарских комисија.

2.Министарство за рад, запошљавање, борачка и социјална питања, 2.06.2021. године, проследило је Одбору одговор на представку Браниславе Дедић, бр.07-427/21.

3.Министарство здравља, Сектор за инспекцијске послове 02.03.2021.године, проследило је Одбору одговор на иницијативу Дејана Зејнуле, председника Покрета право на живот-Мери ( број 02-56/21).

Одбору су у протеклом периоду пристигле и представке:

-Предствка број 6760 од 25. маја 2021. године, Амбасада Исламске Републике Иран у Београду тражи подршку у осуди агресорских мера ционистичког режима и организованог убијања палестинског народа, палестинских жена и деце (надлежан је Одбор за спољне послове).

-Министарство здравља је тражило да се одреди представник Одбора за Радну групу за израду предлога закона о изменама и допунама Закона о заштити лица са менталним сметњама, сагласно Акционом плану Републичке стручне комисије за ментално здравље. Због хитности председник Одбора др Дарко Лакетић пријавио се да учествује у раду ове радне групе.

-Црвени крст Србије (02-1285/21) доставио је И**звештај о раду** Црвеног крста Србије **за 2020. годину,** 9.07.2021. године.

Председник Одбора асс. др сци. мед. Дарко Лакетић, осврнуо се на представку број 6, **која се тиче Лане Булатовић и оценио недопустивим то што надлежни Клинике за нефрологију КЦС не реагују на ургенцију Министарства здравља, посебно јер је успешни ток болести поменутог осигураника директно повезан са брзином деловања. Стога је апеловао на присутне представнике надлежног министарства да са овим проблемом упознају и министра здравља и шефа кабинета, како би се промптно реаговало и како би се што пре добио извештај Клинике за нефрологију КЦС о медицинској оправданости трансплантације. Нагласио је да се са људским животима не сме играти, што наслућује из ове представке, те да треба утврдити одговорност свих у овом случају, ако она постоји.**

**Др Марко Богдановић сугерисао је да Одбор, поводом претходног случаја, треба да се обрати управи Клиничког центра Србије, као кровној установи свих клиника унутар центра, међу којима је и Клиника за нефрологију, уз напомену да овај проблем захтева мултидисциплинарни приступ односно организовање мултидисциплинарног конзилијума.**

Светлана Милијић **је поводом представке под редним бројем 1. којом се упућује молба за разматрањем кадровске ситуације у** Дому здравља Мерошина, обавестила да јеМинистарство здравља обавестило ову здравствену установу да може да занови потребан кадар.

Одбор је једногласно (13 за од укупно 13 присутних) прихватио предлог Радне групе са сугестијама чланова Одбора за поступање по представкама.

**Четврта тачка дневног реда** – Разно

Поводом ове тачке дневног реда није било предлога ни дискусије.

Седница је завршена у 12,00 часова.

СЕКРЕТАР ПРЕДСЕДНИК

Божана Војиновић Асс. др сци. мед. Дарко Лакетић, с.р.